title: Provedbena uredba Komisije (EU) 2021/1880 оd 26. listopada 2021. o ispravku poljske jezične verzije Provedbene uredbe (EU) 2019/317 o utvrđivanju programa performansi i sustava utvrđivanja naknada u okviru jedinstvenog europskog neba (Tekst značajan za EGP)

text:
                  27.10.2021

                  HR

                  Službeni list Europske unije

                  L 380/1

         PROVEDBENA UREDBA KOMISIJE (EU) 2021/1880
         оd 26. listopada 2021.
         o ispravku poljske jezične verzije Provedbene uredbe (EU) 2019/317 o utvrđivanju programa performansi i sustava utvrđivanja naknada u okviru jedinstvenog europskog neba
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (1), a posebno njezin članak 11. stavak 6.,
         uzimajući u obzir Uredbu (EZ) br. 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi u jedinstvenom europskom nebu (Uredba o pružanju usluga) (2), a posebno njezin članak 15. stavak 4.,
         budući da:

                     (1)

                     Poljska jezična verzija Provedbene uredbe Komisije (EU) 2019/317 (3) sadržava pogreške koje utječu na područje primjene sljedećih odredaba: članka 14. stavka 1. prve rečenice i članka 15. stavka 1. prve rečenice u pogledu kriterija za ocjenjivanje usklađenosti ciljeva performansi; članka 21. stavka 3. u pogledu uvjeta uspostave posebne zone naplate; članka 22. stavka 5. trećeg podstavka uvodne rečenice u pogledu zona naplate za koje su navedeni utvrđeni troškovi; članka 22. stavka 7. druge rečenice u pogledu obveze nacionalnih nadzornih tijela da ispituju relevantne računovodstvene dokumente; točke 2.1. podtočke (c), točke 2.2. podtočke (a) podpodtočke iii. i točke 2.2. podtočke (b) podpodtočke iv. odjeljka 1. Priloga I. u pogledu ulaznih ili izlaznih točaka koje se upotrebljavaju za izračun pokazatelja za letove koji odlaze iz zračne luke izvan europskog zračnog prostora ili dolaze u nju; točke 3.1. podtočke (b) odjeljka 1. Priloga I. u pogledu definicije „izračunanog vremena uzlijetanja”; točke 1.2. podtočke (d) odjeljka 2. Priloga I. u pogledu zračnog prostora za koji se izračunava stopa povreda minimuma razdvajanja; točke 2.1. podtočke (b) i točke 2.2. podtočke (b) podpodtočke iii. odjeljka 2. Priloga I. u pogledu definicije „rutnog dijela”; točke 3.3. podtočke (e) Priloga II., točke 2.1. podtočke (d) podpodtočke iii. Priloga IV., tablice 1., točaka 3. i 3.4. Priloga VII., točke 2.1. podtočke i. Priloga VII. i točke 1.2. podtočke (f) Priloga XI. u pogledu izračuna troška kapitala; točke 1.3. Priloga IV. u pogledu referentnih vrijednosti; točke 1.2. podtočke (d) i točke 2.1. podtočke (d) Priloga VI. u pogledu opsega obveza izvješćivanja o kretanjima; drugog odlomka točke 2.1. podtočke (a) Priloga VI. u pogledu vrste podataka obuhvaćenih iznimkom; točke 1.1. podtočke (a) Priloga XIII. u pogledu referentne vrijednosti na kojoj se temelji središnja vrijednost; te prvog odlomka točke 2.1. podtočke (a) i prvog odlomka točke 2.1. podtočke (b) Priloga XIII. u pogledu uvjeta za izračun financijske pogodnosti i nepogodnosti.

                     (2)

                     Poljsku jezičnu verziju Provedbene uredbe (EU) 2019/317 trebalo bi stoga na odgovarajući način ispraviti. To ne utječe na ostale jezične verzije.

                     (3)

                     Mjere predviđene u ovoj Uredbi u skladu su s mišljenjem Odbora za jedinstveno nebo,

               DONIJELA JE OVU UREDBU:

            Članak 1.

               (ne odnosi se na verziju na hrvatskom jeziku)

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. listopada 2021.

                  Za Komisiju

                  Predsjednica

               Ursula VON DER LEYEN

            (1)  SL L 96, 31.3.2004., str. 1.

            (2)  SL L 96, 31.3.2004., str. 10.

            (3)  Provedbena uredba Komisije (EU) 2019/317 od 11. veljače 2019. o utvrđivanju programa performansi i sustava utvrđivanja naknada u okviru jedinstvenog europskog neba i stavljanju izvan snage provedbenih uredaba (EU) br. 390/2013 i (EU) br. 391/2013 (SL L 56, 25.2.2019., str. 1.).


title: Provedbena uredba Komisije (EU) 2019/1605 оd 27. rujna 2019. o odobravanju aktivne tvari niskog rizika Bacillus subtilis soj IAB/BS03 u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP.)

text:
                  30.9.2019

                  HR

                  Službeni list Europske unije

                  L 250/49

         PROVEDBENA UREDBA KOMISIJE (EU) 2019/1605
         оd 27. rujna 2019.
         o odobravanju aktivne tvari niskog rizika Bacillus subtilis soj IAB/BS03 u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. u vezi s člankom 22.,
         budući da:

                     (1)

                     U skladu s člankom 7. stavkom 1. Uredbe (EZ) br. 1107/2009 društvo Investigaciones y Aplicaciones Biotecnológicas S.L. podnijelo je Nizozemskoj 16. prosinca 2014. zahtjev za odobrenje aktivne tvari Bacillus subtilis soj IAB/BS03.

                     (2)

                     U skladu s člankom 9. stavkom 3. te uredbe Nizozemska je, kao država članica izvjestiteljica, 23. lipnja 2015. obavijestila podnositelja zahtjeva, ostale države članice, Komisiju i Europsku agenciju za sigurnost hrane (dalje u tekstu „Agencija”) o prihvatljivosti zahtjeva.

                     (3)

                     Država članica izvjestiteljica dostavila je 24. veljače 2017. nacrt izvješća o ocjeni Komisiji, pri čemu je primjerak poslala Agenciji, u kojem je ocijenila može li se očekivati da ta aktivna tvar ispunjuje mjerila za odobravanje iz članka 4. Uredbe (EZ) br. 1107/2009.

                     (4)

                     Agencija je postupila u skladu s člankom 12. stavkom 1. Uredbe (EZ) br. 1107/2009. U skladu s člankom 12. stavkom 3. te uredbe zatražila je da podnositelj zahtjeva državama članicama, Komisiji i Agenciji dostavi dodatne informacije. Država članica izvjestiteljica dostavila je Agenciji ocjenu dodatnih informacija 14. prosinca 2017. u obliku ažuriranog nacrta izvješća o ocjeni.

                     (5)

                     Agencija je 18. travnja 2018. podnositelju zahtjeva, državama članicama i Komisiji dostavila svoj zaključak (2) o tome može li se očekivati da aktivna tvar Bacillus subtilis soj IAB/BS03 ispunjuje mjerila za odobravanje iz članka 4. Uredbe (EZ) br. 1107/2009. Agencija je svoj zaključak stavila na raspolaganje javnosti.

                     (6)

                     Komisija je 12. prosinca 2018. Stalnom odboru za bilje, životinje, hranu i hranu za životinje dostavila izvješće o pregledu za tvar Bacillus subtilis soj IAB/BS03 i nacrt uredbe kojom se predviđa odobrenje tvari Bacillus subtilis soj IAB/BS03.

                     (7)

                     Podnositelju zahtjeva omogućeno je da dostavi primjedbe na izvješće o pregledu.

                     (8)

                     Za jednu ili više reprezentativnih uporaba najmanje jednog sredstva za zaštitu bilja koje sadržava tu aktivnu tvar, a posebno za uporabe koje su ispitane i detaljno opisane u izvješću o pregledu, utvrđeno je da su mjerila za odobravanje predviđena člankom 4. Uredbe (EZ) br. 1107/2009 ispunjena.

                     (9)

                     Stoga je primjereno odobriti tvar Bacillus subtilis soj IAB/BS03.

                     (10)

                     Komisija smatra da je Bacillus subtilis soj IAB/BS03 aktivna tvar niskog rizika u skladu s člankom 22. Uredbe (EZ) br. 1107/2009. Bacillus subtilis soj IAB/BS03 nije tvar koja izaziva zabrinutost te ispunjuje uvjete utvrđene točkom 5. Priloga II. Uredbi (EZ) br. 1107/2009.

                     (11)

                     Stoga je primjereno odobriti Bacillus subtilis soj IAB/BS03 kao tvar niskog rizika za razdoblje od 15 godina.

                     (12)

                     U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeće znanstvene i tehničke spoznaje, potrebno je postaviti određene uvjete.

                     (13)

                     U skladu s člankom 13. stavkom 4. Uredbe (EZ) br. 1107/2009 trebalo bi na odgovarajući način izmijeniti Provedbenu uredbu Komisije (EU) br. 540/2011 (3).

                     (14)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje aktivne tvari
            Aktivna tvar Bacillus subtilis soj IAB/BS03, kako je navedena u Prilogu I., odobrava se u skladu s uvjetima utvrđenima u tom prilogu.

            Članak 2.
            Izmjene Provedbene uredbe (EU) br. 540/2011
            Provedbena uredba (EU) br. 540/2011 mijenja se u skladu s Prilogom II. ovoj Uredbi.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. rujna 2019.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  EFSA (Europska agencija za sigurnost hrane), 2018. Zaključak o stručnom pregledu procjene rizika od pesticida s aktivnom tvari Bacillus subtilis soj IAB/BS03. EFSA Journal 2018.; 16(6):5261. DOI:10.2903/j.efsa.2018.5261.

            (3)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            PRILOG I.

                        Uobičajeni naziv, identifikacijski brojevi

                        Kemijski naziv prema IUPAC-u

                        Čistoća (1)

                        Datum odobrenja

                        Prestanak odobrenja

                        Posebne odredbe

                           Bacillus subtilis soj IAB/BS03
                        Referentni broj u španjolskoj zbirci kultura (CECT), Španjolska: CECT 7254
                        Referentni broj u njemačkoj zbirci kultura (DSMZ), Njemačka: DSM 24682

                        Nije primjenjivo

                        Najmanja koncentracija:
                        1 × 1013 CFU/kg
                        Najveća koncentracija:
                        5 × 1013 CFU/kg

                        20. listopada 2019.

                        20. listopada 2034.

                        Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za Bacillus subtilis soj IAB/BS03, a posebno njegovi dodaci I. i II.
                        U toj ukupnoj ocjeni države članice moraju obratiti posebnu pozornost na sljedeće:

                                    a)

                                    specifikaciju komercijalno proizvedenog tehničkog materijala u sredstvima za zaštitu bilja, uključujući cjeloviti opis relevantnih sekundarnih metabolita;

                                    b)

                                    zaštitu korisnika sredstva i djelatnika, uzimajući u obzir to da se smatra da mikroorganizmi mogu sami po sebi uzrokovati preosjetljivost te osigurati da uvjeti uporabe uključuju primjenu odgovarajućih osobnih zaštitnih sredstava.

                              Proizvođač je tijekom proizvodnog postupka dužan osigurati strogo pridržavanje ekoloških uvjeta i analizu kontrole kvalitete kako bi se osiguralo poštovanje graničnih vrijednosti mikrobiološke kontaminacije iz dokumenta OECD-a o graničnim vrijednostima mikrobne kontaminacije u mikrobnim sredstvima za suzbijanje štetnih organizama, koji je uključen u radni dokument SANCO/12116/2012 (2).
                        Uvjeti uporabe prema potrebi uključuju mjere za smanjenje rizika.

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf

            PRILOG II.
            U dijelu D Priloga Provedbenoj uredbi (EU) br. 540/2011 dodaje se sljedeći unos:

                           „17.

                              Bacillus subtilis soj IAB/BS03
                           Referentni broj u španjolskoj zbirci kultura (CECT), Španjolska: CECT 7254
                           Referentni broj u njemačkoj zbirci kultura (DSMZ), Njemačka: DSM 24682

                           Nije primjenjivo

                           Najmanja koncentracija:
                           1 × 1013 CFU/kg
                           Najveća koncentracija:
                           5 × 1013 CFU/kg

                           20. listopada 2019.

                           20. listopada 2034.

                           Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za Bacillus subtilis soj IAB/BS03, a posebno njegovi dodaci I. i II.
                           U toj ukupnoj ocjeni države članice moraju obratiti posebnu pozornost na sljedeće:

                                       a)

                                       specifikaciju komercijalno proizvedenog tehničkog materijala u sredstvima za zaštitu bilja, uključujući cjeloviti opis relevantnih sekundarnih metabolita;

                                       b)

                                       zaštitu korisnika sredstva i djelatnika, uzimajući u obzir to da se smatra da mikroorganizmi mogu sami po sebi uzrokovati preosjetljivost te osigurati da uvjeti uporabe uključuju primjenu odgovarajućih osobnih zaštitnih sredstava.

                                 Proizvođač je tijekom proizvodnog postupka dužan osigurati strogo pridržavanje ekoloških uvjeta i analizu kontrole kvalitete kako bi se osiguralo poštovanje graničnih vrijednosti mikrobiološke kontaminacije iz dokumenta OECD-a o graničnim vrijednostima mikrobne kontaminacije u mikrobnim sredstvima za suzbijanje štetnih organizama, koji je uključen u radni dokument SANCO/12116/2012 (1).
                           Uvjeti uporabe prema potrebi uključuju mjere za smanjenje rizika.

               (1)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf”


title: Provedbena uredba Komisije (EU) 2019/1606 оd 27. rujna 2019. o neproduljenju odobrenja aktivne tvari metiokarb u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011 (Tekst značajan za EGP.)

text:
                  30.9.2019

                  HR

                  Službeni list Europske unije

                  L 250/53

         PROVEDBENA UREDBA KOMISIJE (EU) 2019/1606
         оd 27. rujna 2019.
         o neproduljenju odobrenja aktivne tvari metiokarb u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
         budući da:

                     (1)

                     Direktivom Komisije 2007/5/EZ (2) metiokarb je uvršten u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari metiokarb, kako je navedeno u dijelu A Priloga Provedbenoj uredbi (EU) br. 540/2011, istječe 31. srpnja 2020.

                     (4)

                     Zahtjev za produljenje odobrenja aktivne tvari metiokarb podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelj zahtjeva dostavio je dopunsku dokumentaciju u skladu s člankom 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica pripremila je, nakon savjetovanja s državom članicom suizvjestiteljicom, izvješće o ocjeni produljenja i dostavila ga 13. srpnja 2017. Europskoj agenciji za sigurnost hrane („Agencija”) i Komisiji.

                     (7)

                     Agencija je izvješće o ocjeni produljenja dostavila podnositeljima zahtjeva i državama članicama na podnošenje primjedbi te je primljene primjedbe proslijedila Komisiji. Agencija je usto sažetak dodatne dokumentacije učinila dostupnim javnosti.

                     (8)

                     Agencija je 24. rujna 2018. Komisiji dostavila zaključak (6) o tome može li se očekivati da metiokarb ispunjava mjerila za odobravanje iz članka 4. Uredbe (EZ) br. 1107/2009. Komisija je 24. siječnja 2019. Stalnom odboru za bilje, životinje, hranu i hranu za životinje dostavila nacrt izvješća o produljenju odobrenja za metiokarb.

                     (9)

                     Agencija je utvrdila da postoji neprihvatljiv rizik za radnike, čak i kad se uzme u obzir upotreba osobne zaštitne opreme, i visoki rizik za ptice, sisavce i gujavice. Nadalje, Agencija nije mogla provesti procjenu rizika za potrošače jer definicija pojma „ostatak” za potrebe procjene rizika kod biljnih proizvoda nije mogla biti dovršena zato što na temelju raspoloživih podataka nije bilo moguće biti isključiti genotoksični potencijal metabolita M01.

                     (10)

                     Komisija je podnositelja zahtjeva pozvala da dostavi primjedbe o zaključku Agencije. Nadalje, u skladu s člankom 14. stavkom 1. trećim podstavkom Provedbene uredbe (EU) br. 844/2012 Komisija je pozvala podnositelja zahtjeva da podnese primjedbe na nacrt izvješća o produljenju. Podnositelj zahtjeva podnio je primjedbe, koje su pažljivo razmotrene.

                     (11)

                     Međutim, unatoč argumentima koje je iznio podnositelj zahtjeva, bojazni u pogledu te aktivne tvari nisu se mogle eliminirati.

                     (12)

                     Stoga za jednu ili više reprezentativnih uporaba najmanje jednog sredstva za zaštitu bilja nije utvrđeno da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga je primjereno ne produljiti odobrenje za aktivnu tvar metiokarb u skladu s člankom 20. stavkom 1. točkom (b) te uredbe.

                     (13)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (14)

                     Državama članicama trebalo bi dati vremena da povuku odobrenja za sredstva za zaštitu bilja koja sadržavaju metiokarb. Uzimajući u obzir utvrđeni rizik za radnike koji utovaruju i siju tretirano sjeme te rizik od tretiranog sjemena za ptice, divlje sisavce, gujavice, ako države članice u skladu s člankom 46. Uredbe (EZ) br. 1107/2009 odobre razdoblje odgode za sredstva za zaštitu bilja koja sadržavaju metiokarb, to bi razdoblje trebalo isteći najkasnije 3. travnja 2020.

                     (15)

                     Provedbenom uredbom Komisije (EU) 2019/707 (7) rok valjanosti odobrenja za metiokarb produljen je do 31. srpnja 2020. kako bi se postupak produljenja odobrenja te tvari mogao završiti prije isteka roka valjanosti odobrenja. Međutim, budući da je odluka o neproduljenju odobrenja donesena prije tog novog datuma isteka odobrenja, ova bi se Uredba trebala početi primjenjivati što prije.

                     (16)

                     Ovom se Uredbom ne dovodi u pitanje ponovno podnošenje zahtjeva za odobrenje tvari metiokarb u skladu s člankom 7. Uredbe (EZ) br. 1107/2009.

                     (17)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Neproduljenje odobrenja aktivne tvari
            Odobrenje aktivne tvari metiokarb ne produljuje se.

            Članak 2.
            Izmjena Provedbene uredbe (EU) br. 540/2011
            U dijelu A Priloga Provedbenoj uredbi (EU) br. 540/2011, redak 148. o tvari metiokarb briše se.

            Članak 3.
            Prijelazne mjere
            Države članice dužne su povući odobrenja za sredstva za zaštitu bilja koja kao aktivnu tvar sadržavaju metiokarb najkasnije do 3. siječnja 2020.

            Članak 4.
            Razdoblje odgode
            Razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i isteći najkasnije 3. travnja 2020.

            Članak 5.
            Stupanje na snagu i primjena
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. rujna 2019.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Direktiva Komisije 2007/5/EZ od 7. veljače 2007. o izmjeni Direktive Vijeća 91/414/EEZ radi uvrštavanja aktivnih tvari kaptan, folpet, formetanat i metiokarb (SL L 35, 8.2.2007., str. 11.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.)

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA (Europska agencija za sigurnost hrane), 2018. „Conclusion on the peer review of the pesticide risk assessment of the active substance methiocarb” (Zaključak o stručnom pregledu procjene rizika od pesticida koji sadržavaju aktivnu tvar metiokarb), EFSA Journal 2018.; 16(10):5429.

            (7)  Provedbena uredba Komisije (EU) 2019/707 оd 7. svibnja 2019. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari alfa-cipermetrin, beflubutamid, benalaksil, bentiavalikarb, bifenazat, boskalid, bromoksinil, kaptan, ciazofamid, desmedifam, dimetoat, dimetomorf, diruon, etefon, etoksazol, famoksadon, fenamifos, flumioksazin, fluoksastrobin, folpet, foramsulfuron, formetanat, metalaksil-m, metiokarb, metribuzin, milbemektin, Paecilomyces lilacinus soj 251, fenmedifam, fosmet, pirimifos-metil, propamokarb, protiokonazol, s-metolaklor i tebukonazol (SL L 120, 8.5.2019., str. 16.).


title: Provedbena uredba Komisije (EU) 2019/1607 оd 27. rujna 2019. o izmjeni Provedbene uredbe (EU) 2016/1239 u pogledu primjenjivih datuma završetka rokova za podnošenje zahtjeva za izdavanje dozvola

text:
                  30.9.2019

                  HR

                  Službeni list Europske unije

                  L 250/56

         PROVEDBENA UREDBA KOMISIJE (EU) 2019/1607
         оd 27. rujna 2019.
         o izmjeni Provedbene uredbe (EU) 2016/1239 u pogledu primjenjivih datuma završetka rokova za podnošenje zahtjeva za izdavanje dozvola
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržištâ poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 178. točku (b),
         budući da:

                     (1)

                     Provedbenom uredbom Komisije (EU) 2016/1239 (2) utvrđene su zajedničke odredbe o podnošenju zahtjeva za uvozne i izvozne dozvole za poljoprivredne proizvode i izdavanju tih dozvola. Ona sadržava odredbe o rokovima za podnošenje zahtjeva za dozvolu i zahtjeva za otkazivanje. Konkretno, za slučajeve u kojima je tom uredbom utvrđeno razdoblje za postupke, ona sadržava odredbe o određivanju datumâ početka i završetka takvog razdoblja ako ti datumi padaju na subotu, nedjelju ili praznik.

                     (2)

                     Kako bi se olakšalo upravljanje carinskim kvotama u cijeloj Uniji neophodno je osigurati da sve poljoprivredne carinske kvote kojima se upravlja putem dozvola podliježu istim pravilima kad je riječ o određivanju rokova za podnošenje zahtjeva za dozvolu.

                     (3)

                     Podnositelji bi trebali moći podnijeti zahtjev bez obzira na praznike u državama članicama. Trenutačno datum završetka razdoblja za podnošenje zahtjeva za dozvolu koji bi inače pao na subotu, nedjelju ili praznik određuje se različito, ovisno o tome je li razdoblje za podnošenje zahtjeva definirano navođenjem konkretnih datuma ili duljinom tog razdoblja. U potonjem slučaju, člankom 3. stavkom 4. Uredbe Vijeća (EEZ, Euratom) br. 1182/71 (3) utvrđeno je da kada je posljednji dan razdoblja praznik, subota ili nedjelja, razdoblje završava istekom posljednjeg sata prvog radnog dana nakon te subote, nedjelje ili praznika. U skladu s člankom 5. te uredbe, ako je razdoblje za podnošenje zahtjeva definirano navođenjem konkretnog datuma, ono završava istekom posljednjeg sata dana na koji pada taj datum. To znači da bi, u nedostatku posebne odredbe koja bi se odnosila na slučajeve kada posljednji dan razdoblja za podnošenje zahtjeva definiranog navođenjem konkretnog datuma pada na praznik, subotu ili nedjelju, u takvim slučajevima zahtjevi morali biti podneseni do kraja posljednjeg radnog dana prije te subote, nedjelje ili praznika.

                     (4)

                     Kako bi se izbjegla nesigurnost u pogledu relevantnih datuma završetka rokova, datumi završetka rokova za podnošenje zahtjeva za dozvolu koji padaju na subotu, nedjelju ili praznik trebali bi se pomaknuti unaprijed u svim slučajevima, bez obzira na to je li razdoblje za podnošenje zahtjeva definirano navođenjem konkretnog datuma ili duljinom tog razdoblja. Osim toga, trebalo bi dopustiti da države članice koje to žele utvrde organizaciju rada koja omogućuje podnošenje zahtjeva za dozvolu u subotu, nedjelju ili na praznik. Kako bi se osigurala transparentnost u upravljanju zahtjevima za dozvole, za takve slučajeve trebalo bi utvrditi pravila kojima se osigurava da su podnositelji zahtjeva informirani o takvim aranžmanima.

                     (5)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Članak 3. stavak 3. Provedbene uredbe (EU) 2016/1239 mijenja se kako slijedi:

                        1.

                        točka (b) zamjenjuje se sljedećim:

                                    „(b)

                                    odstupajući od članka 3. stavka 2. točke (b) i članka 3. stavka 4. te uredbe, primjenjivi datum završetka posljednji je radni dan koji prethodi toj suboti, nedjelji ili prazniku i završava u 13:00 h po briselskom vremenu. Međutim, za podnošenje zahtjevâ za dozvolu država članica može utvrditi radne aranžmane koji omogućuju podnošenje zahtjevâ subotom, nedjeljom ili praznikom. U tom slučaju, primjenjivi datum završetka jest ta subota, nedjelja ili praznik i završava u 13:00 h po briselskom vremenu. Ako država članica odluči utvrditi takve radne aranžmane, dužna ih je objaviti.”;

                        2.

                        dodaje se sljedeći drugi podstavak:
                        „Točka (b) prvog podstavka primjenjuje se i u slučajevima kada je primjenjivi datum završetka roka definiran navođenjem konkretnog datuma i taj datum pada na subotu, nedjelju ili praznik.”

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. rujna 2019.

                  Za Komisiju

                  Predsjednik

               Jean-Claude JUNCKER

            (1)  SL L 347, 20.12.2013., str. 671.

            (2)  Provedbena uredba Komisije (EU) 2016/1239 od 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu sustava uvoznih i izvoznih dozvola (SL L 206, 30.7.2016., str. 44.).

            (3)  Uredba Vijeća (EEZ, Euratom) br. 1182/71 od 3. lipnja 1971. o utvrđivanju pravila koja se primjenjuju na razdoblja, datume i rokove (SL L 124, 8.6.1971., str. 1.).


title: Provedbena Uredba Komisije (EU) 2019/1682 оd 2. listopada 2019. o registraciji oznake zemljopisnog podrijetla jakog alkoholnog pića u skladu s člankom 30. stavkom 2. Uredbe (EU) 2019/787 Europskog parlamenta i Vijeća Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol

text:
                  9.10.2019

                  HR

                  Službeni list Europske unije

                  L 258/6

         PROVEDBENA UREDBA KOMISIJE (EU) 2019/1682
         оd 2. listopada 2019.
         o registraciji oznake zemljopisnog podrijetla jakog alkoholnog pića u skladu s člankom 30. stavkom 2. Uredbe (EU) 2019/787 Europskog parlamenta i Vijeća „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/787 Europskog parlamenta i Vijeća od 17. travnja 2019. o definiranju, opisivanju, prezentiranju i označivanju jakih alkoholnih pića, upotrebi naziva jakih alkoholnih pića u prezentiranju i označivanju drugih prehrambenih proizvoda, zaštiti oznaka zemljopisnog podrijetla za jaka alkoholna pića, upotrebi etilnog alkohola i destilata poljoprivrednog podrijetla u alkoholnim pićima te stavljanju izvan snage Uredbe (EZ) br. 110/2008 (1), a posebno njezin članak 30. stavak 2.,
         budući da:

                     (1)

                     U skladu s člankom 17. stavkom 5. Uredbe (EZ) br. 110/2008 Europskog parlamenta i Vijeća (2) Komisija je ispitala zahtjev Bugarske od 7. siječnja 2014. za registraciju oznake zemljopisnog podrijetla „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”.

                     (2)

                     Zaključivši da je zahtjev u skladu s Uredbom (EZ) br. 110/2008, Komisija je u skladu s člankom 17. stavkom 6. te uredbe objavila glavne specifikacije iz tehničke dokumentacije u Službenom listu Europske unije (3).

                     (3)

                     Komisiji nije dostavljen nijedan prigovor u skladu s člankom 17. stavkom 7. Uredbe (EZ) br. 110/2008.

                     (4)

                     Uredba (EU) 2019/787, kojom je zamijenjena Uredba (EZ) br. 110/2008, stupila je snagu 25. svibnja 2019. U skladu s člankom 49. stavkom 1. te uredbe poglavlje III. Uredbe (EZ) br. 110/2008, koje se odnosi na oznake zemljopisnog podrijetla, stavlja se izvan snage s učinkom od 8. lipnja 2019. Uredbu o zaštiti trebalo bi stoga donijeti u skladu s novom uredbom.

                     (5)

                     Oznaku „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” trebalo bi stoga registrirati kao oznaku zemljopisnog podrijetla,

               DONIJELA JE OVU UREDBU:

            Članak 1.
            Registrira se oznaka zemljopisnog podrijetla „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”. U skladu s člankom 30. stavkom 4. Uredbe (EU) 2019/787 ovom se Uredbom odobrava zaštita naziva „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” predviđena člankom 21. Uredbe (EU) 2019/787.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. listopada 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 130, 17.5.2019., str. 1.

            (2)  Uredba (EZ) br. 110/2008 Europskog parlamenta i Vijeća od 15. siječnja 2008. o definiciji, opisivanju, prezentiranju, označavanju i zaštiti zemljopisnih oznaka jakih alkoholnih pića i stavljanju izvan snage Uredbe Vijeća (EEZ) br. 1576/89 (SL L 39, 13.2.2008., str. 16.).

            (3)  SL C 435, 3.12.2018., str. 5.


title: Provedbena uredba Komisije (EU2019/1692 оd 9. listopada 2019. o primjeni određenih odredaba o registraciji i razmjeni podataka iz Uredbe (EZ) br. 1907/2006 Europskog parlamenta i Vijeća nakon isteka krajnjeg roka za registraciju za tvari u postupnom uvođenju (Tekst značajan za EGP)

text:
                  10.10.2019

                  HR

                  Službeni list Europske unije

                  L 259/12

         PROVEDBENA UREDBA KOMISIJE (EU2019/1692
         оd 9. listopada 2019.
         o primjeni određenih odredaba o registraciji i razmjeni podataka iz Uredbe (EZ) br. 1907/2006 Europskog parlamenta i Vijeća nakon isteka krajnjeg roka za registraciju za tvari u postupnom uvođenju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 132.,
         budući da:

                     (1)

                     Kako se tijela i fizičke ili pravne osobe ne bi preopteretile registracijom tvari koje su već bile na unutarnjem tržištu kad je Uredba (EZ) br. 1907/2006 stupila na snagu, člankom 23. te uredbe uspostavljen je prijelazni režim za tvari u postupnom uvođenju. Shodno tome utvrđen je niz različitih prijelaznih rokova za registraciju takvih tvari. Iz članka 23. stavka 3. te uredbe proizlazi da je konačni rok za registraciju u tom prijelaznom režimu istekao 1. lipnja 2018.

                     (2)

                     Kako bi se osigurala jednakost sudionika na tržištu koji proizvode ili stavljaju na tržište tvari u postupnom uvođenju i onih koji proizvode ili stavljaju na tržište tvari koje nisu u postupnom uvođenju, potrebno je navesti dokad se nakon isteka prijelaznog režima primjenjuju odredbe kojima se utvrđuju povoljni uvjeti za registraciju tvari u postupnom uvođenju. Stoga bi za te odredbe trebalo odrediti prikladan, razuman i jasan krajnji rok nakon kojeg se te odredbe više ne bi primjenjivale ili bi se primjenjivale samo u posebnim okolnostima.

                     (3)

                     Člankom 3. točkom 30. Uredbe (EZ) br. 1907/2006 utvrđuju se uvjeti za izračun godišnjih količina tvari u postupnom uvođenju na temelju prosječnog opsega proizvodnje odnosno uvoza u tri prethodne kalendarske godine. Kako bi se osiguralo da sudionici na tržištu imaju dovoljno vremena za potrebne prilagodbe svojih metoda izračuna, ti bi se uvjeti, kao prva mjera, trebali nastaviti primjenjivati do utvrđenog krajnjeg roka. Kako bi se uzela u obzir definicija pojma „godišnje” iz članka 3. točke 30. Uredbe (EZ) br. 1907/2006, primjereno je odrediti da krajnji rok bude na kraju ove kalendarske godine (31. prosinca 2019.).

                     (4)

                     U skladu s namjerom zakonodavca da smanji mogući utjecaj obveza registracije tvari koje dolaze u malim količinama, člankom 12. stavkom 1. točkom (b) Uredbe (EZ) br. 1907/2006 utvrđuju se manje strogi zahtjevi u pogledu informacija koji se odnose na registraciju određenih tvari u postupnom uvođenju koje dolaze u malim količinama, pod uvjetom da one ne ispunjavaju kriterije iz Priloga III. Uredbi (EZ) br. 1907/2006. U skladu s člankom 23. stavkom 3. te uredbe, te tvari za postupno uvođenje koje dolaze u malim količinama trebale su se registrirati do roka za registraciju 1. lipnja 2018. Međutim, kako bi se osiguralo jednako postupanje prema podnositeljima registracije koji se pridruže registraciji ili ažuriraju svoj dosje u skladu s člankom 12. stavkom 1. točkom (b) nakon tog roka, ta bi se odredba, kao druga mjera, trebala nastaviti primjenjivati nakon 1. lipnja 2018.

                     (5)

                     Dana 1. lipnja 2018. forumi za razmjenu informacija o tvarima službeno su prestali s radom. Međutim, trebalo bi, kao treću mjeru, naglasiti trajnu obvezu podnositelja registracije u pogledu razmjene podataka te bi podnositelje registracije trebalo potaknuti na korištenje sličnih neformalnih komunikacijskih platformi kako bi im se omogućilo da ispune svoje trajne obveze registracije i razmjene podataka u skladu s Uredbom (EZ) br. 1907/2006 i Provedbenom uredbom Komisije (EU) 2016/9 (2).

                     (6)

                     Primjereno je kao četvrtu mjeru utvrditi da se od potencijalnog podnositelja registracije koji je obavio predregistraciju tvari u postupnom uvođenju u skladu s člankom 28. Uredbe (EZ) br. 1907/2006 ne bi trebalo do navedenog krajnjeg roka tražiti da slijedi postupak provjere iz članka 26. te uredbe jer je cilj postupka provjere već ispunjen u okviru predregistracije.

                     (7)

                     Potrebno je osigurati da se postupke sporova o razmjeni podataka može jasno identificirati. Pravila o razmjeni podataka utvrđena u članku 30. Uredbe (EZ) br. 1907/2006 stoga bi se trebala nastaviti primjenjivati do utvrđenog krajnjeg roka. Nakon tog krajnjeg roka trebala bi se primjenjivati samo pravila o razmjeni podataka iz članaka 26. i 27. te uredbe.

                     (8)

                     Mjere predviđene ovom Uredbom u skladu su s mišljenjem odbora osnovanog na temelju članka 133. Uredbe (EZ) br. 1907/2006,

               DONIJELA JE OVU UREDBU:

            Članak 1.
            Izračun količina tvari u postupnom uvođenju
            Posebna metoda za izračun godišnjih količina tvari u postupnom uvođenju, kako je utvrđeno člankom 3. točkom 30. Uredbe (EZ) br. 1907/2006, nastavlja se primjenjivati samo do 31. prosinca 2019. Nakon što registrira tvar, podnositelj registracije potom izračunava svoju godišnju količinu te tvari u skladu s člankom 3. točkom 30. Uredbe (EZ) br. 1907/2006.

            Članak 2.
            Zahtjevi u vezi s registracijom određenih tvari u postupnom uvođenju koje dolaze u malim količinama
            Istek prijelaznog režima za tvari u postupnom uvođenju iz Uredbe (EZ) br. 1907/2006 ne utječe na primjenjivost članka 12. stavka 1. točke (b) te uredbe.

            Članak 3.
            Obveze razmjene podataka nakon registracije
            Nakon registracije tvari podnositelji registracije, uključujući one koji podatke podnesu zajedno s drugim podnositeljima registracije, moraju nastaviti ispunjavati svoje obveze razmjene podataka na pravedan, transparentan i nediskriminirajući način kako je navedeno u glavi III. Uredbe (EZ) br. 1907/2006 i u Provedbenoj uredbi (EU) 2016/9. U tom kontekstu podnositelji registracije mogu se služiti neformalnim komunikacijskim platformama koje su slične forumima za razmjenu informacija o tvarima navedenima u članku 29. Uredbe (EZ) br. 1907/2006.

            Članak 4.
            Obveza provjere i razmjene podataka o tvarima u postupnom uvođenju

               1.   Ako se u pregovorima o razmjeni podataka provedenima u skladu s člankom 30. Uredbe (EZ) br. 1907/2006 ne uspije postići dogovor, odredbe tog članka primjenjuju se samo do 31. prosinca 2019.

               2.   Nakon 31. prosinca 2019. predregistracije u skladu s člankom 28. Uredbe (EZ) br. 1907/2006 prestaju važiti te se članci 26. i 27. primjenjuju na sve tvari u postupnom uvođenju.

            Članak 5.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. listopada 2019.

                  Za Komisiju

                  Predsjednik

               Jean-Claude JUNCKER

            (1)  SL L 396, 30.12.2006., str. 1.

            (2)  Provedbena uredba Komisije (EU) 2016/9 od 5. siječnja 2016. o zajedničkoj dostavi i razmjeni podataka u skladu s Uredbom (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) (SL L 3, 6.1.2016., str. 41.).


title: Provedbena Uredba Komisije (EU) 2019/1839 оd 31. listopada 2019. o izmjeni Provedbene uredbe (EU) 2017/1152 u pogledu određivanja vrijednosti CO2 prema WLTP-u za određene kategorije novih lakih gospodarskih vozila i izvješćivanja o tim vrijednostima te prilagodbe ulaznih podataka za korelacijski alat (Tekst značajan za EGP)

text:
                  4.11.2019

                  HR

                  Službeni list Europske unije

                  L 282/1

         PROVEDBENA UREDBA KOMISIJE (EU) 2019/1839
         оd 31. listopada 2019.
         o izmjeni Provedbene uredbe (EU) 2017/1152 u pogledu određivanja vrijednosti CO2 prema WLTP-u za određene kategorije novih lakih gospodarskih vozila i izvješćivanja o tim vrijednostima te prilagodbe ulaznih podataka za korelacijski alat
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 510/2011 Europskog parlamenta i Vijeća od 11. svibnja 2011. o utvrđivanju standardnih vrijednosti emisija za nova laka gospodarska vozila kao dio integriranog pristupa Unije s ciljem smanjivanja emisija CO2 iz osobnih i lakih gospodarskih vozila (1), a posebno njezin članak 8. stavak 9. prvi podstavak i članak 13. stavak 6. treći podstavak,
         budući da:

                     (1)

                     Laka gospodarska vozila kojima je na temelju Uredbe (EZ) br. 595/2009 Europskog parlamenta i Vijeća (2) dodijeljena homologacija i čija je homologacija proširena u skladu s člankom 2. četvrtim stavkom te uredbe mogu se staviti na tržište 2020., a kao vozila na kraju serije do lipnja 2022., pri čemu se vrijednosti emisija CO2 utvrđuju u skladu s Novim europskim voznim ciklusom (NEDC).

                     (2)

                     Međutim, ta bi se vozila trebala primjereno uzeti u obzir pri izračunu ciljanih vrijednosti specifičnih emisija CO2 koje će se primjenjivati na proizvođače u razdoblju od 2021. do 2024. te pri provjeri usklađenosti s tim ciljevima 2021. i 2022. u skladu s točkama od 1. do 5. dijela B. Priloga I. Uredbi (EU) 2019/631 Europskog parlamenta i Vijeća (3).

                     (3)

                     U Provedbenoj uredbi Komisije (EU) 2017/1152 (4) propisuje se metodologija za korelaciju vrijednosti emisija CO2 prema NEDC-u i vrijednosti utvrđenih u skladu s Globalno usklađenim ispitnim postupkom za laka vozila (WLTP) iz Uredbe Komisije (EU) 2017/1151 (5). Stoga je primjereno u Uredbi (EU) 2017/1152 pojasniti koje bi vrijednosti emisija CO2 prema WLTP-u trebalo dodijeliti toj konkretnoj skupini lakih gospodarskih vozila kako bi se osiguralo da se tim vrijednostima obuhvate vrijednosti emisija CO2 koje će se za tu skupinu vozila od 1. siječnja 2021. određivati u skladu s Prilogom VIII. Uredbi (EU) Komisije br. 582/2011 (6).

                     (4)

                     U Uredbi (EU) 2019/631 propisuje se da se za cijeli vozni park EU-a ciljane vrijednosti emisija CO2 iz novih lakih gospodarskih vozila za 2025. i 2030. trebaju izračunavati na temelju emisija CO2 iz novih lakih gospodarskih vozila registriranih 2020. koje su izmjerene u skladu s Uredbom (EU) 2017/1151 (dalje u tekstu „izmjerene vrijednosti emisija CO2”).

                     (5)

                     U Provedbenoj uredbi (EU) 2017/1152 utvrđuju se pravila o načinu na koji proizvođači izračunavaju te izmjerene vrijednosti emisija CO2 i izvješćuju o njima. Međutim, potrebno je preciznije navesti kako će se te vrijednosti određivati, posebno kad je riječ o hibridnim električnim vozilima bez punjenja iz vanjskog izvora (NOVC-HEV) i onima s punjenjem iz vanjskog izvora (OVC-HEV).

                     (6)

                     Osim toga, trebalo bi pojasniti kako će se određivati izmjerene vrijednosti emisija CO2 ako se za potrebe homologacije provodi nekoliko ispitivanja emisija CO2.

                     (7)

                     Korelacija emisija CO2 iz NOVC-HEV-ova i OVC-HEV-ova trebala bi se izvesti na temelju fizičkih ispitivanja vozila, a ne na temelju simulacija korelacijskog alata zbog složenosti prilagodbe korelacijskog alata tako da se uzmu u obzir takve tehnologije vozila. Kako bi verifikacija korelacijskih rezultata bila djelotvorna, Komisiji bi trebalo dostaviti podatke o tehničkom ispitivanju tih vozila na isti način kao i za konvencionalna vozila.

                     (8)

                     Provedbenu uredbu (EU) 2017/1152 trebalo bi stoga na odgovarajući način izmijeniti.

                     (9)

                     Mjere predviđene ovom Uredbom u skladu su s mišljenjem Odbora za klimatske promjene,

               DONIJELA JE OVU UREDBU:

            Članak 1.
            Provedbena uredba (EU) 2017/1152 mijenja se kako slijedi:

                        (1)

                        u članku 3. stavku 1. točka (d) zamjenjuje se sljedećim:

                                    „(d)

                                    za vozila na kraju serije iz članka 27. Direktive 2007/46/EZ i vozila kategorije N1 čija je referentna masa u rasponu od 2 380 kg do 2 610 kg i čije su homologacije dodijeljene na temelju Uredbe (EZ) br. 595/2009 proširene u pogledu njihovih motora u skladu s člankom 2. četvrtim stavkom te uredbe („vozila kategorije N1 izvedena iz teških vozila”), izmjerene vrijednosti CO2 prema NEDC-u i, prema potrebi, vrijednosti CO2 prema NEDC-u.”;

                        (2)

                        članak 4. mijenja se kako slijedi:

                                    (a)

                                    dodaje se sljedeći stavak 1.a:

                                       „1.a   Kad je riječ o vozilima kategorije N1 izvedenima iz teških vozila i registriranima 2020. za koja su vrijednosti emisija CO2 određene u skladu s Pravilnikom UNECE-a br. 101 iz Priloga VIII. Uredbi (EU) br. 582/2011 u verziji od 31. siječnja 2014., primjenjuje se sljedeće:

                                                   (a)

                                                   ako je proširenje homologacije na temelju Uredbe (EZ) br. 595/2009 dodijeljeno do 31. prosinca 2020., a vrijednost CO2 prema WLTP-u utvrđena u skladu s Uredbom (EU) 2017/1151 u vezi s Prilogom VIII. Uredbi (EU) br. 582/2011, ta se vrijednost CO2 prema WLTP-u dodjeljuje vozilu kategorije N1 izvedenom iz teških vozila i registriranom 2020. pod uvjetom da su oznake tipa, varijante i izvedbe tog vozila istovjetne takvim oznakama zabilježenima u certifikatu o homologaciji koji se odnosi na predmetno proširenje homologacije.
                                                   Proizvođač do 28. veljače 2021. Komisiji dostavlja sljedeće informacije o svakom vozilu obuhvaćenom ovom točkom:

                                                               i.

                                                               identifikacijski broj vozila;

                                                               ii.

                                                               oznaku tipa, varijante i izvedbe;

                                                               iii.

                                                               homologacijski broj, uključujući broj proširenja;

                                                               iv.

                                                               primjerak certifikata o homologaciji;

                                                   (b)

                                                   ako se homologacija na temelju Uredbe (EZ) br. 595/2009 ne proširi do 31. prosinca 2020., sljedeća se vrijednost CO2 prema WLTP-u dodjeljuje svakom predmetnom vozilu kategorije N1 izvedenom iz teških vozila:
                                                   pri čemu je

                                                               NEDCind

                                                               izmjerena vrijednost CO2 prema NEDC-u za 2020. za pojedinačno vozilo;

                                                               NEDC2020

                                                               prosječne specifične emisije CO2 za proizvođača za 2020. određene u skladu s ovom Uredbom, izračunane u skladu s člankom 4. stavkom 3. drugom alinejom Uredbe (EU) 2019/631, i bez uračunavanja ušteda CO2 koje proizlaze iz primjene članka 11. te uredbe;

                                                               WLTP2020.

                                                               prosječne specifične emisije CO2 za proizvođača za 2020. određene u skladu s Uredbom (EU) 2017/1151 ili u skladu s točkom (a) ovog stavka, izračunane u skladu s člankom 4. stavkom 3. drugom alinejom Uredbe (EU) 2019/631, i bez uračunavanja ušteda CO2 koje proizlaze iz primjene članka 11. te uredbe.

                                                         NEDC2020.. i WLTP2020.. uključuju samo ona vozila čija je vrijednost CO2 prema WLTP-u određena u skladu s Uredbom (EU) 2017/1151 ili točkom (a) ovog stavka.
                                                   Proizvođač do 28. veljače 2021. Komisiji dostavlja primjerak certifikata o sukladnosti za svako vozilo obuhvaćeno ovom točkom.
                                                   Ako proizvođač ne dostavi informacije i dokumente iz točki (a) i (b), vrijednost CO2 prema WLTP-u za predmetna vozila dodjeljuje se kako je utvrđeno u stavku 2. točki (a) ovog članka.”;

                                    (b)

                                    stavak 2. mijenja se kako slijedi:

                                                i.

                                                uvodni podstavak zamjenjuje se sljedećim:
                                                „Kad je riječ o vozilima na kraju serije koja nisu homologirana u skladu s Uredbom Komisije (EU) 2017/1151, a registrirana su 2020., svakom registriranom vozilu dodjeljuju se sljedeće vrijednosti CO2 prema WLTP-u:”;

                                                ii.

                                                dodaje se sljedeći podstavak:
                                                „Kad je riječ o vozilima na kraju serije koja su registrirana 2021. i 2022., vrijednosti CO2 prema WLTP-u koje će se dodijeliti svakom od tih vozila emisije su određene u skladu sa stavkom 1.a točkom (b) ovog članka.”;

                        (3)

                        članak 6.a mijenja se kako slijedi:

                                    (a)

                                    stavak 1. prvi podstavak zamjenjuje se sljedećim:
                                    „Proizvođači za svako lako gospodarsko vozilo registrirano 2020. izračunavaju kombiniranu ili, prema potrebi, ponderirano kombiniranu vrijednost emisija CO2 koja se određuje kao MCO2,
                                       izmjereno u skladu sa sljedećim:

                                                (a)

                                                za vozila koja imaju motor samo s unutarnjim izgaranjem:
                                                jednadžba za izračun MCO2-ind iz drugog podstavka točke 3.2.3.2.4. Podpriloga 7. Prilogu XXI. Uredbi (EU) 2017/1151, pri čemu se vrijednosti MCO2-H i MCO2-L za predmetnu interpolacijsku porodicu zamjenjuju vrijednostima MCO2,C,5 (kombinirano) preuzetima iz točaka 2.5.1.1.3. (vozilo H) i 2.5.1.2.3. (vozilo L) certifikata o EZ homologaciji tipa, kako je navedeno u obrascu u Dodatku 4. Prilogu I. Uredbi (EU) 2017/1151;

                                                (b)

                                                za hibridna električna vozila bez punjenja iz vanjskog izvora (NOVC-HEV):
                                                jednadžba: MCO2-izmjereno = MCO2-L,C,5 + Kind x (MCO2-H,C,5 – MCO2-L,C,5)
                                                pri čemu je

                                                            MCO2-L,C,5

                                                            vrijednost MCO2,C,5 (kombinirano) za predmetnu interpolacijsku porodicu preuzeta iz točke 2.5.1.2.3 certifikata o EZ homologaciji tipa, kako je navedeno u obrascu u Dodatku 4. Prilogu I. Uredbi (EU) 2017/1151;

                                                            Kind

                                                            interpolacijski koeficijent razmatranog pojedinačnog vozila za primjenjivi ciklus ispitivanja WLTP-om, kako je navedeno u točki 4.5.3. Podpriloga 8. Prilogu XXI. Uredbi (EU) 2017/1151;

                                                            MCO2-H,C,5

                                                            vrijednost MCO2,C,5 (kombinirano) za predmetnu interpolacijsku porodicu preuzeta iz točke 2.5.1.1.3. certifikata o EZ homologaciji tipa, kako je navedeno u obrascu u Dodatku 4. Prilogu I. Uredbi (EU) 2017/1151;

                                                (c)

                                                za hibridna električna vozila s punjenjem iz vanjskog izvora (OVC-HEV):
                                                jednadžba: MCO2-izmjereno = MCO2-L,C,5 + Kind x (MCO2-H,C,5 – MCO2-L,C,5)
                                                pri čemu je

                                                            MCO2-L,C,5, MCO2-H,C,5

                                                            za predmetnu interpolacijsku porodicu određuju se u skladu s formulom iz točke 4.1.3.1. Podpriloga 8. Prilogu XXI. Uredbi (EU) 2017/1151, pri čemu se vrijednost Mi,CDj zamjenjuje vrijednošću MCO2,CD (kombinirano) koja je preuzeta iz točke 2.5.3.2. certifikata o EZ homologaciji tipa za vozilo H i L, ovisno o slučaju, a vrijednost Mi,CS zamjenjuje se vrijednošću MCO2,C,5 (kombinirano) koja je preuzeta iz točke 2.5.3.1. certifikata o EZ homologaciji tipa za vozilo H, L ili M, ovisno o slučaju; a

                                                            Kind

                                                            interpolacijski koeficijent razmatranog pojedinačnog vozila za primjenjivi ciklus ispitivanja WLTP-om, kako je definirano u točki 4.5.3. Podpriloga 8. Prilogu XXI. Uredbi (EU) 2017/1151.”;

                                    (b)

                                    umeće se sljedeći stavak 1.a:

                                       „1.a   Ako je u točkama 2.5.1.1.3., 2.5.1.2.3., 2.5.3.1. ili 2.5.3.2. certifikata o EZ homologaciji tipa zabilježeno više izmjerenih vrijednosti, vrijednosti MCO2,C,5 ili MCO2,CD iz stavka 1. određuju se za potrebe ove odredbe kako slijedi:

                                                   (a)

                                                   u slučaju jednog mjerenja: kombinirana vrijednost zabilježena u ispitivanju 1.;

                                                   (b)

                                                   u slučaju dva mjerenja: prosjek dviju kombiniranih vrijednosti zabilježenih u ispitivanjima 1. i 2.;

                                                   (c)

                                                   u slučaju tri mjerenja: prosjek triju kombiniranih vrijednosti zabilježenih u ispitivanjima 1., 2. i 3.”;

                        (4)

                        Prilog I. mijenja se kako slijedi:

                                    (a)

                                    u točki 2.1. zadnja rečenica drugog stavka zamjenjuje se sljedećim:
                                    „Kad je riječ o hibridnim električnim vozilima bez punjenja iz vanjskog izvora (NOVC-HEV) i hibridnim električnim vozilima s punjenjem iz vanjskog izvora (OVC-HEV), vrijednosti CO2 prema NEDC-u koje će se upotrebljavati kao referentne vrijednosti za potrebe odjeljka 3. utvrđuju se na temelju fizičkih ispitivanja vozila, a ne na temelju simulacija korelacijskog alata. Fizička mjerenja izvode se u skladu s odgovarajućim odredbama koje se odnose na fizička ispitivanja vozila iz ovog Priloga. Ulazni podaci za fizička ispitivanja vozila određuju se te dostavljaju homologacijskom tijelu ili, prema potrebi, tehničkoj službi u skladu s točkom 2.4.”;

                                    (b)

                                    u točki 2.2.a podtočka (a) zamjenjuje se sljedećim:
                                    „(a) korekcija rezultata ispitivanja WLTP-om za masene emisije CO2 u skladu s Dodatkom 2. Podprilogu 6. i Dodatkom 2. Podprilogu 8. Prilogu XXI. Uredbi (EU) 2017/1151 primjenjuje se na sve takve rezultate ispitivanja neovisno o odredbama točke 3.4.4. podtočke (a) Dodatka 2. Podprilogu 6. i točke 1.1.4. podtočke (a) Dodatka 2. Podprilogu 8. Prilogu XXI. toj uredbi;”;

                                    (c)

                                    u točki 2.4. tablica 1. mijenja se kako slijedi:

                                                i.

                                                u unosu 24 tekst u drugom stupcu ispod naslova „Ulazni parametri za korelacijski alat” zamjenjuje se riječima „Kapacitet servisnog akumulatora”;

                                                ii.

                                                unosi od 38 do 41 zamjenjuju se sljedećim:

                                                            „38

                                                            Vrijednost CO2 prema WLTP-u, faza 1. (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                                                            gCO2/km

                                                            Točka 2.1.1.2.1.
                                                            Dodatka 8.a Prilogu I. Uredbi (EU) 2017/1151

                                                               Nekorigirana izmjerena vrijednost MCO2,p,1 niske faze

                                                            39

                                                            Vrijednost CO2 prema WLTP-u, faza 2. (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                                                            gCO2/km

                                                            Isto

                                                               Nekorigirana izmjerena vrijednost MCO2,p,1 srednje faze

                                                            40

                                                            Vrijednost CO2 prema WLTP-u, faza 3. (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                                                            gCO2/km

                                                            Isto

                                                               Nekorigirana izmjerena vrijednost MCO2,p,1 visoke faze

                                                            41

                                                            Vrijednost CO2 prema WLTP-u, faza 4. (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova)

                                                            gCO2/km

                                                            Isto

                                                               Nekorigirana izmjerena vrijednost MCO2,p,1 iznimno visoke faze”;

                                                iii.

                                                u unosu 60 tekst u drugom stupcu ispod naslova „Ulazni parametri za korelacijski alat” zamjenjuje se riječima „Jakost struje alternatora u WLPT-u (istosmjerni pretvarač – niskonaponska strana – u slučaju NOVC-HEV-ova i OVC-HEV-ova)”;

                                                iv.

                                                u unosu 61 tekst u drugom stupcu ispod naslova „Ulazni parametri za korelacijski alat” zamjenjuje se riječima „Jakost struje servisnog akumulatora”;

                                                v.

                                                briše se unos 75;

                                                vi.

                                                unos 77 zamjenjuje se sljedećim:

                                                            „77

                                                            Izmjerena vrijednost CO2 prema WLTP-u (vrijednost pri pogonu s dopunjavanjem baterije u slučaju NOVC-HEV-ova i OVC-HEV-ova) korigirana za vozilo H i/ili vozilo L

                                                            g/km

                                                            Točka 2.1.1.2.1. Dodatka 8.a Prilogu I. Uredbi (EU) 2017/1151

                                                               Kombinirane izmjerene emisije CO2 za vozilo H i vozilo L poslije svih primjenjivih korekcija, MCO2,C,5
                                                               . U slučaju ispitivanja WLTP-om 2. i 3. unose se svi izmjereni rezultati (osim za NOVC-HEV-ove i OVC-HEV-ove za koje se dostavlja samo konačna vrijednost homologacije tipa)”;

                                                vii.

                                                dodaju se sljedeći unosi od 79 do 101:

                                                            „79

                                                            Rezultati ispitivanja CO2 WLTP-om pri baterijskom pogonu (kombinirano)

                                                            gCO2/km

                                                            Točka 2.5.3.2. Dodatka 4. Prilogu I. Uredbi (EU) 2017/1151

                                                               Kombinirane masene emisije CO2 pri baterijskom pogonu MCO2,CD (prosječne vrijednosti u slučaju ispitivanja 2. i 3.) za ispitivanje tipa I. izračunane u skladu s točkom 4.1.2. Podpriloga 8. Prilogu XXI. Uredbi (EU) 2017/1151 (samo OVC-HEV)

                                                            80

                                                            Kombinirane emisije CO2 prema WLTP-u ponderirane faktorom korisnosti (izmjereno)

                                                            gCO2/km

                                                            Izračunano u skladu s točkom 4.1.3.1. Podpriloga 8. Prilogu XXI. Uredbi (EU) 2017/1151

                                                               Izračunani ponderirani kombinirani rezultati (izmjereni) kako je opisano u članku 7.a stavku 1. točki (c) ove Uredbe (samo OVC-HEV)

                                                            81

                                                            Kombinirane emisije CO2 prema WLTP-u ponderirane faktorom korisnosti (deklarirano)

                                                            gCO2/km

                                                            Točka 2.5.3.3. certifikata o EZ homologaciji tipa

                                                               Izračunani ponderirani kombinirani rezultati (deklarirani) preuzeti iz točke 2.5.3.3. certifikata o EZ homologaciji tipa (samo OVC-HEV)

                                                            82

                                                            Ekvivalentna autonomija na isključivo električni pogon (EAER) prema WLTP-u, kombinirana

                                                            km

                                                            Točka 2.5.3.7.2. (EAER) certifikata o EZ homologaciji tipa

                                                               Kombinirana ekvivalentna autonomija na isključivo električni pogon (EAER) (samo OVC-HEV)

                                                            83

                                                            Indeksni broj prijelaznog ciklusa

                                                            —

                                                            Točka 2.1.1.4.1.4. Dodatka 8.a Prilogu I. Uredbi (EU) 2017/1151

                                                               Za OVC-HEV treba navesti indeksni broj prijelaznog ciklusa

                                                            84

                                                            Relativna promjena električne energije REECi pri svakom ispitivanju na baterijski pogon

                                                            —

                                                            Izračunano u skladu s točkom 3.2.4.5.2. Podpriloga 8. Prilogu XXI. Uredbi (EU) 2017/1151

                                                               Treba navesti REECi iz svakog ispitivanja na baterijski pogon

                                                            85

                                                            Emisije CO2 pri pogonu s dopunjavanjem baterije prema NEDC-u (deklarirano, uvjet B)

                                                            gCO2/km

                                                            Opisni dokument (Dodatak 3. Prilogu I. Uredbi (EU) 2017/1151)
                                                            (za NOVC-HEV točka 3.5.7.2.1.; za OVC-HEV točka 3.5.7.2.2.)

                                                               Deklaracija proizvođača originalne opreme –

                                                               za NOVC-HEV: deklarirana kombinirana vrijednost CO2 prema NEDC-u; za OVC-HEV: deklarirane kombinirane masene emisije CO2 pri pogonu s dopunjavanjem baterije (NEDC, uvjet B).

                                                            86

                                                            Emisije CO2 pri baterijskom pogonu prema NEDC-u (deklarirano, uvjet A)

                                                            gCO2/km

                                                            Opisni dokument (točka 3.5.7.2.3. Dodatka 3. Prilogu I. Uredbi (EU) 2017/1151)

                                                               Kombinirane emisije CO2 pri baterijskom pogonu, deklaracija proizvođača originalne opreme (samo OVC-HEV)

                                                            87

                                                            Ponderirane kombinirane emisije CO2 prema NEDC-u (deklarirano)

                                                            gCO2/km

                                                            Deklaracija proizvođača originalne opreme

                                                               Deklaracija proizvođača originalne opreme (samo OVC-HEV)

                                                            88

                                                            Električna autonomija prema NEDC-u za OVC-HEV (deklarirana)

                                                            km

                                                            Deklaracija proizvođača originalne opreme

                                                               Deklaracija proizvođača originalne opreme (samo OVC-HEV)

                                                            89

                                                            Faktor KCO2 za korekciju pri pogonu s dopunjavanjem baterije

                                                            (g/km) / (Wh/km)

                                                            Točka 2.3.2. Dodatka 2. Podprilogu 8. Prilogu XXI. Uredbi (EU) 2017/1151

                                                               Korekcijski koeficijent RCB za masene emisije CO2 za NOVC-HEV i OVC-HEV

                                                            90

                                                            Konfiguracija hibridnog vozila (P0, P1, P2, P2 planetarni, P3 ili P4) (***)

                                                            —

                                                               Upotrebljava li vozilo električni stroj za pogon vozila i proizvodnju električne energije u položaju P0, P1, P2, P2 planetarni, P3 ili P4, ili njihovoj kombinaciji?

                                                               Deklaracija proizvođača originalne opreme

                                                            91

                                                            Najveća izlazna snaga svakog električnog stroja (P0, P1, P2, P2 planetarni, P3 ili P4) (***)

                                                            kW

                                                            Točka 3.3.1.1.1. Dodatka 3. Prilogu I. Uredbi (EU) 2017/1151

                                                               Deklaracija proizvođača originalne opreme

                                                            92

                                                            Najveći izlazni zakretni moment svakog električnog stroja (P0, P1, P2, P2 planetarni, P3 ili P4) (***)

                                                            Nm

                                                               Deklaracija proizvođača originalne opreme

                                                            93

                                                            Za svaki električni stroj omjer između brzine vrtnje električnog stroja i referentne brzine vrtnje (P0, P1, P2, P2 planetarni, P3 ili P4) (***)

                                                            —

                                                               Deklaracija proizvođača originalne opreme

                                                            94

                                                            Kapacitet pogonskog REESS-a

                                                            Ah

                                                            Točka 3.3.2.3. Dodatka 3. Prilogu I. Uredbi (EU) 2017/1151

                                                               Deklaracija proizvođača originalne opreme

                                                            95

                                                            Jakost struje pogonskog REESS-a

                                                            A

                                                            Dodatak 3. Podprilogu 8. Prilogu XXI. Uredbi (EU) 2017/1151

                                                               Vrijednosti vremenske serije pri 20 Hz koje se upotrebljavaju za ispitivanja uzorkovana na 1 Hz

                                                            96

                                                            Vrsta tehnologije pogonskog REESS-a

                                                            —

                                                            Točka 1.1.10. Dodatka 8.a Prilogu I. Uredbi (EU) 2017/1151

                                                               Deklaracija proizvođača originalne opreme

                                                            97

                                                            Početno stanje napunjenosti pogonskog REESS-a

                                                            %

                                                               Deklaracija proizvođača originalne opreme

                                                            98

                                                            Broj ćelija REESS-a

                                                            Točka 3.3.2.1. Dodatka 3. Prilogu I. Uredbi (EU) 2017/1151

                                                               Deklaracija proizvođača originalne opreme

                                                            99

                                                            Nazivni napon/vremenska serija pogonskog REESS-a

                                                            V.

                                                            Dodatak 3. Podprilogu 8. Prilogu XXI. Uredbi (EU) 2017/1151

                                                               Nazivne vrijednosti ili vrijednosti vremenske serije upotrijebljene za ispitivanje (najmanje 20 Hz)

                                                            100

                                                            Funkcija vožnje s motorom u praznom hodu

                                                            —

                                                            Da/Ne

                                                               Ima li vozilo funkciju vožnje s motorom u praznom hodu (omogućuje motoru prazan hod tijekom vožnje vozila radi uštede goriva)?

                                                            101

                                                            Funkcija vožnje s isključenim motorom

                                                            —

                                                            Da/Ne

                                                               Ima li vozilo funkciju vožnje s isključenim motorom (omogućuje motoru da se isključi tijekom vožnje vozila radi uštede goriva)?

                                    (d)

                                    u drugom stavku točke 4.2.1.4.2. dodaje se sljedeća rečenica:
                                    „U slučaju točke (d), kad su koeficijenti cestovnog otpora za porodicu po matrici cestovnog otpora utvrđeni u skladu s točkom 2.3.8.2.1. podtočkom (a), koeficijenti cestovnog otpora pojedinačnog vozila mogu se utvrditi u skladu s formulama iz drugog stavka točke 4.2.1.5.”.

            Članak 2.
            Ova Uredba stupa na snagu dvadesetog dana od dana njezine objave u Službenom listu Europske unije.
            Članak 1. stavak 4. točka (c) primjenjuje se od 1. siječnja 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 31. listopada 2019.

                  Za Komisiju

                  Predsjednik

               Jean-Claude JUNCKER

            (1)  SL L 145, 31.5.2011., str. 1.

            (2)  Uredba (EZ) br. 595/2009 Europskog parlamenta i Vijeća od 18. lipnja 2009. o homologaciji motornih vozila i motora s obzirom na emisije iz teških vozila (Euro VI) i o pristupu informacijama za popravak i održavanje vozila i izmjenama Uredbe (EZ) br. 715/2007 i Direktive 2007/46/EZ i stavljanju izvan snage direktiva 80/1269/EEZ, 2005/55/EZ i 2005/78/EZ (SL L 188, 18.7.2009., str. 1.).

            (3)  Uredba (EU) 2019/631 Europskog parlamenta i Vijeća od 17. travnja 2019. o utvrđivanju standardnih vrijednosti emisija CO2 za nove osobne automobile i za nova laka gospodarska vozila te o stavljanju izvan snage uredbi (EZ) br. 443/2009 i (EU) br. 510/2011 (SL L 111, 25.4.2019., str. 13.).

            (4)  Provedbena uredba Komisije (EU) 2017/1152 od 2. lipnja 2017. o utvrđivanju metodologije za određivanje korelacijskih parametara nužnih za uzimanje u obzir promjene regulatornog ispitnog postupka u pogledu lakih gospodarskih vozila i o izmjeni Provedbene uredbe (EU) br. 293/2012 (SL L 175, 7.7.2017., str. 644.).

            (5)  Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe Komisije (EZ) br. 692/2008 (SL L 175, 7.7.2017., str. 1.).

            (6)  Uredba Komisije (EU) br. 582/2011 od 25. svibnja 2011. o provedbi i izmjeni Uredbe (EZ) br. 595/2009 Europskog parlamenta i Vijeća s obzirom na emisiju iz teških vozila (Euro VI.) i izmjeni priloga I. i III. Direktivi 2007/46/EZ Europskog parlamenta i Vijeća (SL L 167, 25.6.2011., str. 1.).

            (***)  P0: električni stroj spojen je na pogonski remen motora pa je njegova referentna brzina brzina vrtnje motora;
         P1: električni stroj spojen je na koljenasto vratilo motora pa je njegova referentna brzina brzina vrtnje motora;
         P2: električni stroj postavljen je odmah uzlazno od prijenosa (mjenjač ili kontinuirano varijabilni prijenos) pa je njegova referentna brzina ulazna brzina prijenosa;
         P2 planetarni: električni stroj spojen je na zupčanik planetarnog sklopa zupčanika koji nije spojen na motor s unutarnjim izgaranjem ili strane krajnjeg pogona koje se u ovom tekstu nazivaju planetarna strana. U tom slučaju omjer brzine vrtnje koji treba navesti omjer je između električnog stroja i brzine vrtnje planetarne strane (referentna brzina) koji odražava učinak multiplikacije/redukcije brzine u redukcijskom zupčaniku;
         P3: električni stroj nalazi se odmah uzlazno od krajnjeg pogona pogonske osovine pa je njegova referentna brzina ulazna brzina vrtnje krajnjeg pogona (to uključuje električne strojeve postavljene na zupčanik planetarnog sklopa zupčanika na strani krajnjeg pogona). Vozilo može imati do dva stroja P3 – jedan za prednju osovinu (P3a) i jedan za stražnju osovinu (P3b);
         P4: električni stroj nalazi se silazno od krajnjeg pogona pa je njegova referentna brzina brzina kotača. Vozilo može imati do četiri motora P4 (po jedan za svaki kotač, pri čemu P4a označava prednje kotače, a P4b stražnje kotače).
         Daljnje specifikacije tih ulaznih podataka treba navesti u predlošku ulaznih podataka za korelacijski alat.”;